आरएसएस के कार्यक्रम को लेकर दिग्गजों का आगमन शुरू हो गया। क्षेत्र प्रचारक शिवनारायण मंगलवार को बनारस पहुंचे। उन्होंने दीनदयाल हस्तकला संकुल पहुंचकर तैयारियों का जायजा लिया। देर शाम प्रांत प्रचारक अनिल कुमार, सह प्रांत प्रचारक मनोज कुमार सहित अन्य पदाधिकारियों के साथ सिगरा स्थित प्रांतीय कार्यालय पर बैठक की। सूत्रों के अनुसार, संघ प्रमुख मोहन भागवत समेत अन्य दिग्गज संकुल में ही ठहरेंगे। संघ प्रमुख के साथ आठ केंद्रीय पदाधिकारियों के अलावा 1294 पदाधिकारी व कार्यकर्ता भी संकुल में ठहरेंगे। पांच दिन तक बैठकें चलेंगी, जिसमें बनारस, कानपुर, गोरखपुर व अवध क्षेत्र के वरिष्ठ पदाधिकारी शामिल होंगे। बनारस के 100 से अधिक पदाधिकारी इस बैठक में होंगे। संघ प्रमुख के कार्यक्रम के लिये 150 से अधिक कार्यकर्ताओं को व्यवस्था की जिम्मेदारी सौंपी गई है। आठ केंद्रीय पदाधिकारियों में सुरेश सोनी, इंद्रेश कुमार, दत्तात्रेय होसबोले, मधुभाई कुलकर्णी, अनिल ओक सहित कई बड़े नाम शामिल होंगे।